Мэкъуауэ Залым «Локомотив»м къыщыкIэлъоплъ
Урысей Федерацэм футболымкIэ и премьерлигэм щыджэгу адыгэ щIалэхэм иджыри зы мыгувэу къахэхъуэфынущ Мэзкуу и «Локомотив»м къыщыкIэлъыплъыну ирагъэблэгъащ «СпартакНалшыкым» и гъуащхьэхъумэ Мэкъуауэ Залым.
Куэд щIакъым Мэзкуу и «Локомотив»р адыгэ нэхъыбэ дыдэ зыхэта премьерлигэм и командэу зэрыщытрэ. Илъэс зэмылIэужьыгъуэхэм абы щыджэгуащ гуащхьауэ Ещтрэч Владимир, гъуащхьэтетхэу Хьэпэ Заур, Биджий Хьэсэнбий, гъуащхьэхъумэ Джатэгъэжь Инал, гъуащхьэхъумэныкъуэ Бырхьэм Къантемыр сымэ, нэгъуэщIхэри. ИужькIэ, 2000 гъэхэм я пэщIэдзэм, ди щIалэхэр командэм и унафэщIу зэгъусэу щытащ: Ещтрэчыр тренер нэхъыщхьэу, Биджийр спорт директору, Хьэпэм гъуащхьэтетхэр игъасэу. Ди лъахэгъухэр «Локомотив»м хэту къэралым и чемпион хъуащ, медаль зэмылIэужьыгъуэхэр къахьащ, Европэм и стадион куэдым зыкъыщагъэлъэгъуащ. Командэ цIэрыIуэм къыщыкIэлъыплъыну иджы ирагъэблэгъа Мэкъуауэ Залым зэфIэкI лъагэ зэриIэм шэч хэлъкъым. Абы футболым зыщыхуигъэсари джэгун щыщIидзари «СпартакНалшыкращ». 2013 гъэм щыщIэдзауэ япэ, етIуанэ дивизионхэм щыIа зэIущIэ 54м хэтащ (я хьэрхуэрэгъухэм зы топ яху дигъэкIащ), Урысей Федерацэм и кубокым папщIэ екIуэкIа зэхьэзэ хуэхэм 3 зыкъыщигъэлъэгъуащ.
«Локомотив»м мы гъэм и япэ зыгъэсэгъуэр Испанием щрегъэкIуэкI. Мэзкуудэсхэм ядэщIыгъуу ежьа Мэкъуауэ Залым лъэкI къигъэнэнукъым тренерхэм ягу ирихьын папщIэ. АбыкIэ сэбэп къызэрыхуэхъунум шэч хэлъкъым а командэм и гъуащхьэтетхэр игъэсэну мазэ зыбжанэ ипэкIэ аргуэру «Локомотив»м ирагъэблэгъэжа Хьэпэ Заур.
Жыласэ Заурбэч.
